*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*39. számú előterjesztés*

Bátaszék Város Önkormányzat Képviselő-testületének 2023. február 15-én

16 órakor megtartandó ülésére

*Döntés vis maior eseményre pályázat benyújtásáról*

|  |
| --- |
| **Előterjesztő:** Dr. Bozsolik Róbert polgármester  **Készítette**: Bozsolik Zoltán mb. városüzemeltetési irodavezető  **Törvényességi ellenőrzést végezte:** dr. Firle-Paksi Anna aljegyző  **Pénzügyileg ellenőrizte:** Tóthné Lelkes Erika pénzügyi irodavezető  **Tárgyalja:**  PG Bizottság: 2023. 02. 14. |

***Tisztelt Képviselő-testület!***

A vis maior támogatás felhasználásának részletes szabályairól szóló 9/2011. (II. 15.) Korm. rendelet alapján támogatás igényelhető az egyes természeti károkból adódó, indokolt és szükséges védekezéssel összefüggő kiadások részbeni vagy teljes megtérítésére, a helyi önkormányzat tulajdonában lévő épületben, építményben, partfalban vagy a helyi önkormányzat vagyonkezelésében és az állam tulajdonában lévő, kötelező feladatellátást szolgáló épületben a vis maior események okozta károk helyreállításának és a katasztrófavédelmi szúnyoggyérítéssel összefüggő kiadások részbeni támogatására.

A támogatás formája vissza nem térítendő támogatás.

Az igényelhető és megítélhető támogatás maximális mértéke a védekezési költségek, a katasztrófavédelmi szúnyoggyérítés és

a) utak, hidak, komp- és révátkelőhelyek károsodása,

b) pince- vagy partfalomlás, földcsuszamlás,

c) oktatási, kulturális, szociális vagy egészségügyi intézmények épület károsodása,

d) igazgatási, valamint egyéb kötelező feladatok ellátását szolgáló intézmények épületeinek károsodása,

e) ár- és belvízvédelmi vízilétesítmények,

f) közmű és műtárgyai károsodása

esetében felmerülő helyreállítási költségek támogatására vonatkozó vis maior pályázat esetén az elismert költségek 70%-a.

A helyi önkormányzat 70%-nál magasabb, de legfeljebb a helyreállítási, védekezési költségek 90%-ának megfelelő mértékű támogatást igényelhet, továbbá a miniszter az alaptámogatási mértéknél magasabb, de legfeljebb a helyreállítási, védekezési költségek 90%-ának megfelelő mértékű támogatást nyújthat abban az esetben, ha a helyi önkormányzat teljesítőképességét a felmerült károk helyreállítása jelentősen meghaladja, feltéve, hogy a vis maior esemény rövid időszakon belül ismétlődő természeti vagy időjárási csapások következményeként alakult ki. Ez alapján javasoljuk 90%-nak megfelelő támogatás igénylését.

2023.01.23. napon értesítést kaptunk, hogy Lajvér településrészen a 2120/5 hrsz közterületen a 2130 hrsz ingatlan előtt pince beomlás alakult ki. Egyenlőre útburkolatot nem veszélyeztet a káresemény. A további esőzések várhatóan megnövelik a nyílás méretét és az üreg veszélyezteti az épületek, építmények állagát. Az érintett pince tulajdonosa értesítésre került.

A Korm. rendeletben meghatározott módon az ebr42 rendszerben elektronikusan rögzítettük (2023.01.23. napon) a pályázati adatlapon az adatokat. A helyreállítási munka bruttó becsült költsége 7.692.390,-Ft.



A Korm. rendelet 4. § (3) c) pontja szerint a pályázat kötelező melléklete a Képviselő-testület határozata arról, hogy

*ca)* a káreseményhez kapcsolódóan milyen biztosítással rendelkezik,

*cb)* más, a tulajdonában lévő épületben ezt a feladatát nem tudja ellátni,

*cc)* a károsodott épület milyen kötelező önkormányzati feladat ellátását szolgálja,

*cd)* vállalja a károsodott, kötelező feladatot ellátó épületre az 5. § (11) bekezdése szerinti értékkövető biztosítás megkötését,

*ce)* vállalja a károsodott ingatlannak a költséghatékonyság és a megvalósíthatóság szempontjaira tekintettel történő helyreállítását,

*cf)* saját erejéből – részben vagy egészben – a vis maior esemény okozta helyzetet nem tudja megoldani.

A fentiek figyelembe vételével javasoljuk a támogatási kérelem teljes körű benyújtását és a helyreállításhoz szükséges (10%) 769.239,-Ft fedezet biztosítását.

A műszaki szakértő által készített szakvélemény rendelkezésre áll, mely tartalmazza a helyreállítás becsült költségét.

A Magyar Államkincstár Tolna Vármegyei Igazgatósága az előzetes helyszíni vizsgálatot lefolytatta. Jegyzőkönyvben rögzítette, hogy a bejelentett esemény vis maiornak tekinthető.

A szakértő javaslata és az előzetes helyszíni vizsgálat alapján a helyreállítás megkezdéséig a Bát-Kom 2004 Kft. az alábbi tevékenységeket végzi el:

* az üregbe történő csapadékvíz bejutásának megakadályozását a további károk megelőzése érdekében
* a károsodással érintett terület lezárását a balesetek megelőzése céljából,
* forgalomkorlátozás bevezetését.

Kérjük a határozati javaslatok támogatását.

***1.sz. H a t á r o z a t i j a v a s l a t :***

**2120/5 hrsz. területen vis maior támogatás igénylésének benyújtására**

Bátaszék Város Önkormányzatának Képviselő-testülete;

1. a vis maior események okozta károk helyreállítására támogatási kérelem benyújtásával egyetért;
2. a helyreállítás teljes költségére vonatkozó 770.000,-Ft keretösszegű önerőt saját forrásként – a támogatási kérelem pozitív elbírálása esetén - az önkormányzat 2023. évi költségvetésének általános tartalék kerete terhére biztosítja;
3. felkéri a Bátaszéki Közös Önkormányzati Hivatal Jegyzőjét a támogatási kérelem határidőn belüli benyújtására.

*Határidő:* azonnal.

*Felelős*: dr. Firle-Paksi Anna aljegyző

(határozat megküldéséért)

*Határozatról értesül*: Bátaszéki KÖH városüz. iroda

Bátaszéki KÖH pénzügyi iroda

irattár

***2.sz. H a t á r o z a t i j a v a s l a t :***

**2120/5 hrsz. területen vis maior támogatás igénylésére**

Bátaszék Város Önkormányzatának Képviselő-testülete;

a) nyilatkozik, hogy a káreseményhez kapcsolódóan biztosítással nem rendelkezik,

b) vállalja a károsodott ingatlannak a költséghatékonyság és a megvalósíthatóság szempontjaira tekintettel történő helyreállítását,

c) saját erejéből a vis maior esemény okozta helyzetet nem tudja megoldani.

*Határidő:* azonnal

*Felelős*: dr. Firle-Paksi Anna aljegyző

(határozat megküldéséért)

*Határozatról értesül*: helyi önkormányzatokért felelős miniszter

Bátaszéki KÖH városüz. iroda

Bátaszéki KÖH pénzügyi iroda

irattár